Марко Ганчев
Мимолетно

chitanka.info

Когато след дълго събрание

слезеш да прекосиш площада,

ти се питаш във отчаяние

в рая ли си или във ада.

Горе чоплиха ти душата

и ти щеш или не щеш

диреше на другите от словата

себе си да разбереш.

Слава Богу, най-после свърши!

Упоително въздух вдъхни

и погледай как мило се кършат

в есенни рокли жени.

Как е хубаво вместо всяка

да те докосва със рамена,

ей там долу на пряката

да се срещнеш и ти със една.

Да не иска от тебе анализи,

мълчешком да не пита и тя

със годините опознал ли си

себе си, другите и света.

Зад пресечката с нея да свърнете,

да прекарате цялата нощ

във един човек двама превърнати,

който никога не е лош!

1960

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.